किसानों के मुद्दे पर फ्रंट फुट पर आई BJP, सिद्धू के ट्वीट को बनाया हथियार
सिद्धू के ट्वीट को हथियार बनाते हुए भारतीय जनता पार्टी की हरियाणा इकाई ने लिखा है, 'सत्य परेशान हो सकता है लेकिन पराजित नहीं'
नई दिल्ली। किसान कानूनों को लेकर विपक्ष की आलोचना का शिकार हो रही भारतीय जनता पार्टी को पंजाब कांग्रेस अध्यक्ष नवजोत सिंह सिद्धू ने नया हथियार दे दिया है। पंजाब के गन्ना किसानों को हरियाणा के किसानों के मुकाबले गन्ने का कम भाव मिलने पर सिद्धू ने पंजाब की कैप्टन अमरिंदर सिंह सरकार को घेरा है। सिद्धू ने ट्वीट के जरिए कैप्टन सरकार पर निशाना साधा है और भारतीय जनता पार्टी ने उसी ट्वीट को अपना हथियार बना लिया है। सिद्धू के ट्वीट को हथियार बनाते हुए भारतीय जनता पार्टी की हरियाणा इकाई ने लिखा है, 'सत्य परेशान हो सकता है लेकिन पराजित नहीं', हरियाणा भाजपा ने ट्वीट करते हुए आगे लिखा है, "नवजोत सिंह सिद्धू ने कहा कि काश हरियाणा के तर्ज पर गन्ने का रेट पंजाब के किसानों को भी मिल पाता! हरियाणा में गन्ने का रेट जहां ₹350 प्रति क्विंटल है,वहीं पंजाब में हाल ही में ₹15 बढ़ाने के बावजूद महज ₹325 प्रति क्विंटल ही है।"गौरतलब है कि किसान कानूनों के विरोध में पंजाब के कई किसान संगठन दिल्ली में 8 महीने से डेरा डाले हुए हैं और किसानों के मुद्दे पर कांग्रेस सहित अधिकतर विपक्षी दल सरकार पर निशाना साध रहे हैं। लेकिन सरकार की तरफ से बार बार कहा जा रहा है कि नए किसान कानून किसानों के भले के लिए हैं न कि उनके खिलाफ। सरकार ने किसानों से यह भी कहा है कि अगर किसानों को नए किसान कानूनों के किसी प्रावधान से आपत्ति है तो सरकार उन प्रावधानों को हटाने के लिए तैयार है लेकिन सरकार नए कृषि कानूनों को वापस नहीं लेगी।